
Acum 95 de ani, pe 27 ianuarie, Țipora Feiblovici s-a născut într-un sat de pe 
teritoriul actual al României. A avut o copilărie fericită, dar totul s-a schimbat 
când, împreună cu colegii ei, a fost dată afară din școală la vârsta de 14 ani. Vina 


ei? Era evreică. 


Următorii ani au fost marcați de frică, căci s-au introdus noi legi menite să 
persecute comunitatea evreiască. Țipora și familia ei s-au ascuns. Însă frica lor 
s-a transformat în realitate în 1944 când, printr-un gest de o brutalitate de 


neimaginat, au fost trimiși la Auschwitz. 


Țipora va fi unul dintre puţinii supraviețuitori, iar familia ei s-a numărat printre 


milioanele de persoane ucise cu cruzime în spatele cumplitelor porți de fier. 


Au trecut 77 de ani de la eliberarea lagărului de concentrare de la Auschwitz- 
Birkenau, iar amintirea ororilor Holocaustului continuă să fie extrem de 


importantă și azi. 


În ciuda a zeci de ani de eforturi, nu am făcut îndeajuns pentru a combate 
discriminarea. Pentru a lupta împotriva antisemitismului. 

Teama continuă să existe pentru că și antisemitismul continuă să existe. Pentru 
că dreptul fundamental de a nu fi discriminați, indiferent de sex, rasă, origine 
etnică sau orientare sexuală, este ameninţat în fiecare zi. Prea des auzim de 


atacuri sau de planuri de a ataca sinagogi. Prea mulţi oameni trăiesc în frică. 


În ultimii ani, am văzut cum se înmulţesc miturile conspiraţioniste antisemite, 
iar dezinformarea și violența împotriva comunităţilor se întrepătrund în lumea 


online și offline. 


Teama este prezentă pentru că ameninţarea persistă. 


Aici este vorba de un eșec colectiv al nostru. 


Trebuie să facem mai multe eforturi, până când fiecare cetățean european se va 
simţi în siguranţă. Trebuie ca toţi să fie liberi să creadă orice doresc să creadă și 


să fie oricine doresc să fie. Aceasta este esenţa Europei noastre. 


Generaţia noastră are responsabilitatea sacră de a transmite mai departe lecţiile 
istoriei și de a-i reaminti tineretului nostru cât de jos i s-a permis umanităţii să 
cadă. Clipa în care nu mai vorbim despre Holocaust este clipa în care permitem 


ca amintirea acestor evenimente oribile să dispară. 


„Nu încetaţi să vorbiţi de Holocaust, căci, dacă nu mai vorbim de el, vor veni 
după noi destui care-l vor nega.” Acesta este mesajul Țiporei pentru noi. Ziua de 


27 ianuarie marchează pentru noi toţi obligația de a ne aminti. 

Este responsabilitatea noastră colectivă. 
Simone Veil, deţinuta nr. 78651 de la Auschwitz, a devenit prima președintă a 
unui Parlament European ales direct. Responsabilitatea Parlamentului de a-și 


aduce aminte este instituţională, dar și foarte personală. 


Astăzi ne reamintim de atrocitățile comise împotriva evreilor și a tuturor 


victimelor Holocaustului și comemorăm eliberarea lagărului de concentrare de 


la Auschwitz. O eliberare care a semnalat că încă mai există speranţă. 


Parlamentul European nu va ezita să condamne reapariția antisemitismului. 


Parlamentul va continua să susţină valorile noastre europene și drepturile 


fundamentale ale omului pentru a pune capăt discriminării. 


Aceasta este provocarea noastră colectivă. 


Nu vom uita niciodată. 


Vom continua să luptăm. 


Este angajamentul Parlamentului European faţă de dumneavoastră. 


